**Razvojni izazovi za probleme ponašanja i školske intervencije**

Problemi u ponašanju obuhvataju širok spektar ponašanja koja su povezana sa nepoštovanjem pravila i normi, agresivnim, izazivačkim ili antisocijalnim ponašanjem, teškoćama u praćenju zadataka od strane sredine.

Neke od karakteristika djece koja imaju probleme u ponašanju su neadekvatna samoprocjena i procjena drugih, impulsivnost, razdražljivost, niska tolerancija na frustracije, deficit pamćenja, okrivljavanje drugih, izlivi bijesa, problemi sa pažnjom, neuspjeh u školi, odsustvo bliskih prijateljskih odnosa i sl. Prisutni su problemi u kontroli ponašanja i socijalni prestupi koji odstupaju u odnosu na očekivane za uzrast.

Djeca koja imaju probleme u ponašanju imaju iste bazične potrebe kao i njihovi vršnjaci, a to su potrebe za uspostavljanjem odgovarajućih bliskih veza sa okruženjem, da budu prihvaćeni, zbrinuti, usmjeravani, da osjete uspjeh, da žive u sigurnom i stabilnom okruženju i imaju neometan prostor za učenje i igru. Odnosi privrženosti kroz koje se na adekvatan način zadovoljavaju bazične potrebe djeteta su preduslov za razvijanje kontrole u ponašanju. Za uspješnu socijalizaciju razvijanje samokontrole je od velike važnosti. Vrlo često, od samog ranog razvoja, a i kasnije, postoje prepreke u zadovoljenju tih potreba, što zbog nefunkcionalnosti porodice ili nepovoljnog uticaja okruženja u kojem se dijete nalazi, individualnih karakteristika djeteta i sredinskih okolnosti. Impulsivno i agresivno ponašanje koje iz toga može proisteći ometa dalji tok socijalnog razvoja, razumijevanja i shvatanja socijalne perspektive.

Problemi u ponašanju nastaju kroz interakciju većeg broja povezanih okolnosti. Ne postoji samo jedan uzrok problema u ponašanju i jedan razlog zašto dijete ne usvaja socijalno očekivane norme ponašanja.

Kada je riječ o poremećajima ponašanja, karakteristike porodice iz koje dijete potiče su često povezane sa porodičnim i bračnim neskladom, haotičnim funkcionisanjem i problemima povezanim sa strukturom porodice. Roditeljski odgovor na dijete je neprijateljski, zanemarujući ili pretjerano povlađujući, prisutne su neadekvatne roditeljske vještine, niska osjetljivost na potrebe djeteta i sl. Nerijetko žrtve zlostavljanja ili zanemarivanja, preuzimaju poznati model.

Osim porodičnog funkcionisanja, utiču i karakteristike samog djeteta (temperament, kognitivne sposobnosti, fizički i zdravstveni status i sl.), sredinske okolnosti (nizak socio-ekonomski status, loši uslovi stanovanja, kvart sa visokom stopom kriminala i nezaposlenosti i sl.), izostanak resursa u lokalnoj zajednici (sistem podrške, dezorganizacija zajednice i sl.), odnosi s vršnjacima (udruživanje s djecom problematičnog ponašanja, slabi odnosi sa djecom koja nemaju probleme u ponašanju, izostanak prijateljskih odnosa i sl.).

Problemi u ponašanju djece se mogu pojaviti na svim uzrastima. Raniji početak problema u ponašanju i ponašanje sa višestrukim problemima su povezani sa većom vjerovatnoćom da će se nastaviti problemi u ponašanju i kasnije. Vrlo je čest izostanak dugotrajnih pozitivnih odnosa sa drugim ljudima, a usljed ranih loših iskustava stalno očekuju loš tretman i ne dopuštaju lako pozitivan odnos. Naime, narušen je doživljaj stabilnosti i sigurnosti u sredini. Iako je paradoksalno, dijete stalno dobija poruke „nedovoljnosti“, „uspijeva privući pažnju“ nepoželjnim ponašanjem ili jednostavno uči iz neadekvatnog socijalnog modela. Zbog toga ne razvija umijeća samokontrole, upravljanja sobo – emocije, ponašanje.

U školskom okruženju djeca sa problemima u ponašanju generalno imaju niže akademsko postignuće, češće izostaju ili napuštaju školu, slabija je motivisanost za nastavu. Prepoznaju se teškoće čitanja, koncentracije, teškoće u pisanju, računanju, smanjena motivisanost i zainteresovanost da prate nastavu, niža disciplina, nerijetko problemi sa autoritetom.

Isto tako se prepoznaje da škole koje podstiču odgovornost i više nagrađuju, imaju model nastavnika koji ima razvijene vještine rukovođenja razredom i pedagoške sposobnosti su povezane sa boljim akademskim postignućem djece sa problemima u ponašanju.

Programi koji su se pokazali kao najkorisniji su: Kognitivni trening usavršavanja vještina rešavanja problema, Unapređenje roditeljskih vještina, funkcionalna porodična terapija i Multisistemska porodična terapija.

S tim u vezi je važno imati informacije o porodici i potencijalima djeteta, odnosima sa vršnjacima i nastavu uskladiti sa tim potencijalima. Više individualnog kontakta sa ovim učenicima je važno (nastavnik – mentor sa kojim se dijete dobro slaže, davanje „značajnih aktivnosti“, uključivanje u školske aktivnosti i sl.). Smiren i stabilan model nastavnika podsticajan je za dalju kontrolu ponašanja, kao i jasna strategija koje se ponašanje želi postići. Ciljevi da budu usklađeni sa potencijalima djeteta, individualizovani, timski urađeni.

Za djecu sa problemima ponašanja, pravila koja su važna uključuju:

* Jedan po jedan problem se rješava, kreće se od jednostavnijih, ka složenijim. Važno je realistično postaviti ciljeve, koji su često ispod opštih ciljeva za taj uzrast. Da se prilagode nastavni zadaci tim sposobnostima.
* U školi su potrebna jednostavna i dosljedna pravila ponašanja.
* Svaku novu aktivnost u razredu je potrebno najaviti i uputiti u nju.
* Stavljati akcenat na ponašanja koja su dobra i nagrađivati ih.
* U situacijama kršenja pravila, važno je vraćati na dogovor („dogovor je ovako važio“, „to nije pravilo koje smo dogovorili“ i sl.).

Savladavanje prosocijalnog ponašanja pretpostavlja da djeca imaju priliku, podršku i model za učenje. Važno je iz pasivne ili isključene pozicije djeci sa problemima u ponašanju dati priliku za učenje i potrebnu pomoć da se vještine savladaju. Neki od modela su:

* Primjena standardnih disciplinskih postupaka se odnosi na pravilnike koji postoje u okvirima obrazovnih ustanova. Važno je da ih svake godine ponovo svi učenici razumiju, da budu istaknuti na vidnom mjestu, da se prodiskutuju s učenicima, pruži objašnjenje.
* Model restitucije – daje priliku da se popravi šteta i razmisli o kreativnim rešenjima za ispravljanje postupka, umjesto kažnjavanja i traženja krivice. Prilikom primjene restitucije značajan je individualan razgovor sa djetetom u kojem se ukazuje da može popraviti učinjeno i razmatra se koji bi postupak bio odgovarajući. U tom procesu je važno razumijeti pozadinu ponašanja djeteta i što je uticalo na nepoželjno ponašanje. Može se pregovarati o tome što bi bila odgovarajuće da se popravi učinjena šteta (ako je nastupio konflikt na času sa drugim djetetom da učenik na nekom od sljedećih časova pripremi sastav na temu izražavanja emocija i sl.)
* Razvijanje pozitivne discipline – okrenuta je ka usvajanju pozitivnog i nagrađivanju prosocijalnog ponašanja koje vodi ka ličnoj i dobrobiti drugih. Uključuju postavljanje *dugoročnih ciljeva* što se želi da učenik usvoji, poštovanje učenika, traženje konstruktivnih rješenja za izazove. Fokusirana je na rješenje umjesto na problem i uvažava razvojni nivo djeteta i principe prava djeteta. Okrenuta je ka traženju dugoročnih rešenja za razvoj samodiscipline kod učenika. Poželjno je formirati dobar odnos sa učenicima (upoznavanje odakle dolaze, saslušati ih, podržati ih, uključiti humor i zabaviti se sa njima, prepoznati njihov trud i uspjehe, podsticati ih kada imaju poteškoće i sl.). Postavljanje odgovarajuće struktura u učionici može obuhvatati korake poput: uključivanje učenika u formiranje pravila u učionici, objašnjavanje zašto su pravila važna, biti dosljedan, ali i fer i fleksibilan. Podrazumijeva i učenje učenika o tome kako njihovi postupci utiču na druge, davanje informacija da bi učenik donio dobru odluku. Dobro je i ponašati se kao uzor, kontrolisati ljutnju i izbjegavati kažnjavanje, slušanje gledišta učenika i objašnjenje svog gledišta i sl.
* Sistemi nagrađivanja djece se oblikuju u saradnji sa ostalim važnim osobama iz djetetovog života i koji su upućeni ka ostvarivanju jasno definisanih ciljeva u ponašanju. Podrazumijevaju određeni broj ponašanja koji se želi postići i nadzor i nagrađivanje istih kroz sistem poena ili zvjezdica, koji se kasnije razmjenjuju za dogovorene nagrade. Djeca su uključena u dogovor oko sistema nagrađivanja i nagrada za skupljeni broj poena za željeno ponašanje. Kada je riječ o funkcionisanje djeteta u školi, poeni se mogu skupljati za redovno prisustvo časovima, praćenje nastave, završavanje zadataka i sl., a česte nagrade su organizovanje dodatnog druženja, zajedničke aktivnosti i sl.

Nataša Knežević, Aleksandra Mitrović